Derek Prince'i Teenistus
Jumala Sõna autoriteet ja vägi
Osa 2/2
Seega on tähtis õppida eristama, mis on vaimne ja mis hingeline.
Ainult Jumala Sõna saab seda teha. See eraldab ka liigesed ja üdi,
nii et Pühakiri võib läbistada seda, mida ühegi kirurgi skalpell
ega ühegi psühhiaatri küsitlused ei suuda läbistada.
See on ainus asi, mis viib meid otse inimese isiksuse sügavustesse.
Siis ütleb seal, et see on südame meelsuse ja mõtete hindaja.
Hindama (eristama) - s.t analüüsida, näha millegi sügavaimasse olemusse.
Keegi ütles aastaid tagasi, kui olin noor usklik:
"Pea meeles, et kui loed Piiblit, siis Piibel "loeb" sind."
Vaatame 1Ts veel ühte aspekti, mida Piibel teeb. 1Ts 2:13,
Paulus kirjutab usklikele Tessaloonikas,
kes olid evangeeliumi imeliselt vastu võtnud. Ta ütleb:
"Ja seepärast me tänamegi alatasa Jumalat,
et kui te meie käest saite kuulda Jumala sõna,
siis te ei võtnud seda vastu mitte inimeste sõnana, vaid sellena,
mida see tõepoolest on - Jumala sõnana, mis on tegev ka teis, kes usute."
Mõistad, et see, mida Piibel sinus teeb, sõltub osaliselt ka sellest,
kuidas selle vastu võtad. Kui võtad selle vastu ainult kui inimese sõna,
siis ta ei oma täielikku tööd su sees.
Kui aga võtad selle vastu kui Jumala Sõna, toimib see efektiivselt sinus.
Kui loed Piiblit, võta vahel hetk ja ütle Issandale: "Ma usun,
et see on Sinu Sõna. Võtan selle vastu Sinu Sõnana.
Las see teeb täielikult oma töö minus, milleks see saadetud on,
mu olemuse igas valdkonnas - vaimus, hinges, ihus -, kuna usun seda."
Siis peame vaatama ühte tähelepanu- väärset väidet, mille Peetrus tegi.
2Pt 1, üks hämmastavamaid ütlusi Piiblis üldse. 2Pt 1:3-4.
See on lause keskel. Apostlid kirjutasid päris pikki lauseid,
Paulus kõige pikemaid, kuid Peetrusel olid ka päris pikad laused.
Inglise keeles peame need tavaliselt poolitama. Ei alusta lause algusest,
alustan keskelt. "Tema (Jumala) jumalik vägi on meile kinkinud kõik,
mis on vajalik eluks ja vagaduseks (jumalakartuseks), ta tundmise kaudu,
kes meid on kutsunud omaenese kirkuse ja väärikusega." See on imeline.
See ütleb, et Jumala jumalik, kõikvõimas vägi on meile juba andnud kõik,
mis me eales vajame. Võid vastata, et Jumal, ma küll ei näe seda,
kus see on? Järgmine salm ütleb sulle.
"Sel viisil on meile kingitud kõige kallimad ja suuremad tõotused,
et te nende kaudu võiksite põgeneda kaduvusest,
mis valitseb maailmas himude tõttu, ja saada jumaliku loomuse osaliseks."
Nii et kuidas on antud meile kõik, mis vajalik eluks ja jumalakartuseks?
Kus need on? Need on tõotustes. Mulle meeldib üks ütlus, mille leiutasin:
"Kõik, mis vajame, on tõotustes." Ütleme kõik koos.
Kui soovid saada kõike, mis Jumal on valmistanud su jaoks,
pead selle vastu võtma Tema tõotuste läbi. Neis on kõik, mida eales vajad.
Kuid see tuleb ka Jeesuse tundmise kaudu. Pühakiri ilmutab Jeesust.
Ja see hämmastav ütlus - kui see poleks nii selgelt Piiblis kirjas,
ei julgeks ma seda öeldagi: "..et tõotustest osa võttes,
võime saada jumaliku loomuse osaliseks ja põgeneda kaduvusest,
mis valitseb maailmas himude tõttu." Peame aga olema ettevaatlikud.
On üks õpetus, mida ma praegu ei nimeta, kuigi paljud teaksid seda.
See on väga populaarne tänapäeval, mis õpetab, et kui jätkad küllalt kaua
ja teed õigeid asju, siis võid saada jumalaks.
Mõned on kindlasti kuulnud sellest õpetusest. Ütlen ikkagi selle nime ka -
see on New Age. Ma kasutasin seda väljendit.
Ütlesin, et uus ajastu on tulemas. Nad varastasid selle,
pidin midagi muud välja mõtlema. Ütlesin siis, et
Jumalariik saab rajatud maa peale. Jeesus rajab oma kuningriigi ja
see neile ei meeldi. New Age, mis hõlmab palju hindu filosoofiat jne,
õpetab, et kui oled küllalt järjekindel - kusjuures, mormoonid õpetavad sama,
nad ei tunnista seda avalikult algul, kuid see on seal olemas -,
siis võid saada jumalaks. Tahan öelda, et see on ilmselgelt vale.
Ja ütlen teile ühe lihtsa põhjuse: Jumal ei ole loodud,
meie oleme loodud. Ja loodust ei saa kunagi saada mitte-loodu.
See on pettus. Kuid võime saada Jumala loomuse osalisteks,
kui võtame vastu ja rakendame tõotusi. Mõtlen alati Jaakobi redeli peale.
Mäletate seda unenägu, mis tal oli. Ta oli üksi kõrbes, jäi magama,
kivi pea all padjaks. Kellele meeldiks kasutada kivi padjaks?
Kui olin Sudaanis, hadandua'de keskel, Põhja-Sudaanis, leidsin,
et nad kasutavadki kive padjana. Vaatasin ühel päeval üht sudaanlast.
Ta võttis ühe pika kivi, päris terava äärega, pani selle maa peale,
pani oma pea kivi peale ja jäi kenasti magama. Nii et see on võimalik,
kuid enamikule teile see ei meeldiks. Kuid Jaakob magas pea kivil.
Kuulsin kedagi ütlemas kord, et ta oleks ka nõus kivi pea all magama,
kui ta saaks selle, mis Jaakob pärast seda sai. Sest ta nägi und redelist,
mis ulatus taevani. Jalam oli maa peal ja redeli ots oli taevas,
Jumala inglid käisid üles-alla. Jeesus ise oli redeli tipus ja rääkis.
Kuid mulle meeldib mõelda Piiblist kui Jaakobi redelist.
Iga tõotus on üks redeli pulk. Iga kord kui rakendad uut tõotust,
lähed ühe pulga võrra kõrgemale. Ja lõpuks viib see sind taevasse.
Ära jäta kunagi oma Piiblit unarusse. See on sinu heaolu võti,
su edu võti, kõige kallim kingitus, mis Jumal on meile kunagi andnud.
Kuna meil on nii palju Piibleid tänapäeval ja arutame,
kas kasutaks seda tõlget või teist, kas tahame illustreeritud versiooni
või vahemärkustega, siis ärgem unustagem,
et maailmas on miljoneid inimesi, kes pole kunagi Piiblit avanudki.
Neil ei ole mingit valikut. Ärme unusta ka seda, et minevikus,
eelmistel sajanditel ohverdasid mehed ja naised oma elud,
et säilitada Piiblit sinu ja minu jaoks. Suhtume sellesse austusega.
Respekteerime Piiblit, sest see on viis, kuidas Jumal me ellu tuleb.
Tahan vaadata selle lõigu lõpetuseks midagi põnevat,
meil on ainult natuke aega selleks. See on Jumala Sõna mõju.
Paulus ütles tessalooniklastele, et see teeb tõhusat tööd teie sees,
sest te usute sellesse. Tahan välja tuua 8 mõjutegurit,
mis Jumala Sõna toob su ellu. Asjad, mis Jumala Sõna teeb me jaoks.
Vaatame kõigepealt Rm 10:17. Võiksin seda ka peast tsiteerida.
"Järelikult, usk tuleb kuulutusest, kuulutus aga Kristuse sõna kaudu."
See on imeline kirjakoht. Kuna lamasin haiglavoodis kokku aasta,
Põhja-Aafrika kõrbes, nahahaigusega, mida arstid ei suutnud ravida,
selles kliimas. Lõpuks nimetasid nad selle krooniliseks ekseemiks.
Tegelikult ei ole neil ravi selle haiguse vastu isegi tänapäeval.
Olin just kristlaseks saanud. Ütlesin jätkuvalt endale, et tean,
et kui mul oleks usku, Jumal teeks mu terveks.
Kuid järgmisena ütlesin alati, aga mul pole usku.
Seal ma olin - mida John Bunyan kutsub rusutuse mülkas, meeleheiteorus:
"Mul pole usku."
Ühel päeval aga paistis ere valgusekiir sellesse pimedasse orgu.
Ja see tuli Rm 10:17 "Seega, usk tuleb.." Kui sul pole usku, siis
võid seda saada. Sa ei pea jääma ilma. Usk tuleb Jumala Sõna kuulmisest.
Ja usk tuleb paljudele teile, isegi praegu, kus kuulete Jumala Sõna.
Kas teate, Uue Testamendi ajal, enamik inimesi, kes luges,
tegi seda kuuldava häälega, isegi kui nad lugesid omaette.
Näiteks, Etioopia eunuhh oli oma tõllas
ja luges prohvet Jesaja raamatut, ja Filippus kuulis teda lugemas,
kuigi ta luges omaette. Häälega lugemine on tähelepanuväärne,
sest kui kuuled end lugemas, siis usk tuleb, kas mõistate.
See on Pühakirja number üks tulemus. Teiseks, see toob uussünni.
Jumala Sõna läbi me sünnime uuesti. Jk 1:18 ütleb Jumala kohta:
"Tema on oma tahtel meid sünnitanud tõe sõna kaudu (s.o Piibli),
et me oleksime otsekui uudsevili tema loodute seas." Omal tahtel.
Kas tead, miks Jumal seda tegi? Sest ta otsustas seda teha.
Me ei leia mingit pikemat seletust. Kui minna tagasi kõige algusesse,
siis kõik algab Jumala otsusest. Jumal otsustas endale rahva sünnitada,
ja otsustas, et see sünnib Jumala Sõna, Pühakirja kaudu.
See tõi meid Jumala tundmise juurde, et saaksime uueks looduks,
Jumala rahvaks. See sündis Jumala Sõna läbi. 1Pt jätkab ta samal teemal,
1Pt 1:22-23 "Et te olete kuulekuses tõele oma hinged puhastanud siiraks
vennalikkuseks, siis armastage raugematult üksteist puhtast südamest!"
Panite tähele, kuidas puhastate oma hinge - kuuletudes tõele.
Mitte ainult kuuldes tõde, vaid kuuletudes sellele.
Ja mis on selle tulemus - siiras armastus. Peetrus jätkab:
"Teid pole uuesti sünnitatud kaduvast, vaid kadumatust seemnest."
Mis on kadumatu seeme? Jumala Sõna läbi, mis elab igavesti.
See on Jumala Sõna seeme, vastu võetud südamesse usu läbi,
mis toob uussünni. See seeme on kadumatu,
elu, mida see toodab, on kadumatu.
Seemne olemus määrab ära elu olemuse, mis sellest tuleb.
Kui külvad õunaseemne, siis ei tule sellest apelsinipuu.
Seemne olemus määrab elu olemuse. Jumala Sõna on kadumatu ja
elu, mida see toob, on ka kadumatu. See on jumalik, püha, igavene.
Kui oled uuesti sündinud, siis vajad toitu. Imeline on see,
et Jumala Sõna annab meile sobivat toitu vaimse kasvu igas faasis.
Kui oled kõigest väike vaimne beebi, vajad sa piima.
Seda ütleb Peetrus 1Pt 2:2 "Nagu äsjasündinud lapsed
igatsege vaimulikku selget piima, et te selle varal kasvaksite pääste poole."
Kui oled uuesti sündinud, peaks sul olema hea isu Jumala Sõna järele.
Paljud siingi võiksid tunnistada, et kui sündisime uuesti, siis
me suurim soov oli lugeda Piiblit. Sündisime tervete imikutena,
terve isuga selle ühe asja järele, mis võis meid tõeliselt toita.
Kuid kui kasvame suureks, vajame toitu nagu näiteks leiba.
Jeesus ütles Saatanale, kui ta kiusas Teda, et Ta teeks kividest leiva:
"Inimene ei ela üksnes leivast, vaid igast sõnast, mis lähtub Jumala suust."
Jumala Sõna ei ole ainult piim, see on ka leib. Kui kasvame,
siis vajame aina rohkem tahket toitu. Ka see on meile antud. Hb 5.
Hb kirja autor kirjutab juutidele, kes tundsid Pühakirja oma tausta tõttu
ja ütleb neile, mida Jumal tahaks võib-olla ka mõnedele meile öelda.
Kõige selle tõttu, mida te teate, peaks teil paremini minema.
Ta ütles, et te tunnete Pühakirja, kuid ei kasuta seda. Loen need sõnad:
Hb 5:12 "Teie, kes te selle aja peale peaksite olema õpetajad, vajate,
et teile jälle õpetataks Jumala sõnade esmaseid algeid,
te olete saanud nende väärseks, kes vajavad piima, mitte tahket toitu."
Mis oli selle tõestuseks?
Nad ei suutnud seedida muud kui kõige algelisemaid tõdesid.
"Igaüks, kes toitub piimast, on veel vilumata õiguse sõnas,
sest ta on alles väeti laps. Tahke toit on aga täisealiste jaoks,
kelle meeled on kogemuste varal harjunud eristama head ja kurja."
Selleks, et kasvada täisealiseks, pead harjutama oma meeli,
pead praktiseerima, pead rakendama Jumala Sõna, kasutama seda,
ära tundma olukorrad, milles oled, jõud, millega vastamisi seisad.
See on tee küpsuseni.
Kui sa kunagi tegelikult tõsiselt Jumala Sõna ei rakenda,
ei ela Jumala Sõna järgi, ei saa sa kunagi küpseks.
Sa ei saa kunagi võtta muud kui piima või leiba.
Tahke toit on ainult nende jaoks, kes on praktiseerinud, harjutanud,
kes on rakendanud Sõna hoolikalt, järjepidevalt oma elus.
Nii et kolmas Jumala Sõna tulemus on vaimne toit.
Neljas tulemus on mõistuse valgustus. Vaatame Ps 119:130 - tuttav salm.
Psalmist räägib Jumalaga ja ütleb:
"Kui su sõnad avanevad, annavad nad valgust, tehes arukaks kohtlasi."
Nii et Jumala Sõna sisenemine me meeltesse ja südamesse toob valgust.
See on teistmoodi kui haridus. Haridus ei ole valgus.
Võid olla haritud, kuid täiesti pimeduses. Kuidas ma seda tean?
Sest mina olin. Kõrgelt haritud ja täiesti pimeduses, kuni
Jumala Sõna valgus säras mu ellu. Pea meeles, haridus ei ole valgus.
Aastaid tagasi tegelesin Aafrika üliõpilastega Ida-Aafrikast,
kelle suurim soov oli saada haridus. Kirjutasin neile ühe trükise nimega:
"Ajad taga haridust, aga kas leiad ka tarkust?" Tõin välja, et
haridus ja tarkus ei ole üks ja sama. Selles trükises tõin välja midagi,
mis on mõningaid inimesi šokeerinud.
"Enamus hädasid maa peal on tekkinud haritud rumalpeade pärast."
Theodore Roosevelt, endine Ameerika president, ütles kord nii:
"Inimene, kes on varas, varastaks rongivaguni,
kuid kui annad samale inimesele hariduse, varastab ta terve raudtee."
Palun, pea meeles, haridus on kasulik asi, kuid see ei ole valgus.
Tegelikult, mõned kõige haritumad pead, on kõige sügavamas pimeduses.
Ainult Jumala Sõna sisenemine toob valguse.
Seejärel, Jumala Sõna toob füüsilise tervenemise.
Ütlen seda oma isiklikust kogemusest. Vaatame Ps 107:17-20.
"Nad olid meeletud (ing - rumalad).." Teiste koguduste inimesed, mitte meie!
"Nad olid meeletud oma üleastumise tee tõttu ja
nad said näha vaeva oma pahategude pärast." Kas sa pole mõelnud,
et mõned meist on vaevas, sest oleme elanud valesti.
Olen näinud paljusid inimesi tulemas mu juurde tervenemise pärast
ja väga harva oletavad nad, et nende probleemi põhjuseks on vale eluviis.
Kuid siin ütleb, et nad olid rumalad, sest nende pahateod tõid vaeva.
"Iga toit oli neile jäle ja nad olid juba surmaväravate lähedal."
Nad olid juba suremas. Arstid ei saanud enam midagi teha. Siis ütleb:
"Aga oma ahastuses nad kisendasid Issanda poole.." Ma ütleksin, et
inimesed jätavad palve väga viimasele hetkele. Nad olid surmasuus ja
äkitselt tuli neile pähe, et võib-olla peaks palvetama. Mida Jumal tegi?
"..ja tema päästis nad nende kitsikustest. Ta läkitas neile oma sõna
ja tervendas nad ning päästis nad haua veerelt." Pane tähele 3 asja,
mis Jumal teeb, kui Ta saadab oma Sõna: Ta päästab, tervendab, vabastab.
3 suurt Jumala halastuse tegu - päästmine patust, tervenemine haigusest,
vabastamine deemonlikust väest - viib Ta esmajoones ellu oma Sõna läbi.
Mõned teist, tean seda kogemusest, otsite mingit jutlustajat,
kes paneks käed te peale, palvetaks ja te saaksite terveks.
Loodetavasti see juhtub. Kuid tean, kuna paljud tulevad mu juurde,
nad arvavad, et kui mina palvetan, siis nad saavad terveks, kuid ei saa.
Tegelikult olen isegi jõudnud kohta, kus olen natuke n-ö mures,
sest näen, et nad vaatavad vend Prince'ile, mitte Issanda peale.
Ütlen sulle, ilma igasuguse jutlustajata võid sa terveks saada,
kui võtad vastu Jumala Sõna. Kuna Ta saatis oma Sõna, tervendas nad
ja vabastas nad nende kitsikustest. Siis tuleb mu lemmiksalm,
mis tõi mind haiglast välja, kus ükski ravim seda ei suutnud.
Õp 4:20-22. Tsiteerin seda Old King James versioonist,
sest sellisena see mulle tuli. "Mu poeg, pane tähele mu sõnu,
pööra oma kõrv mu kõnede poole! Ära kaota neid enesel silmist,
hoia need oma südames; sest need on eluks sellele, kes need leiab,
ja terviseks kogu ta ihule!" Siin ütleb,
et Jumala sõnad on terviseks kogu me ihule. Seal ma olin,
olin seal lamanud u 7 kuud, haiglas. Arstid ei suutnud mind terveks teha.
Ütlesin:"Oleks mul usku, tean, et Jumal teeks mu terveks."
Sain salmi: "Usk tuleb kuuldust, kuuldu Jumala Sõnast."
Hakkasin lootma. Hakkasin jälle, uue lootusega läbi Pühakirja vaatama.
Kuid mul oli probleem. Olin olnud filosoof, professionaalne filosoof.
Ja filosoofi töö on teha lihtsad asjad keeruliseks. Siis neid valitakse.
Ma ei suutnud võtta Jumala Sõna lihtsana. Lugesin tõotuse tõotuse järel,
kuidas Jumal tervendab, kuid mõtlesin, et see tähendab vaid,
et Ta tervendab mu hinge. Ta pole huvitatud mu ihust, see on rikutud,
see sureb nagunii. "Kiida, mu hing, Issandat..
Ta annab andeks kõik su ülekohtu, parandab kõik su tõved."
Ütlesin, et need on ainult mu hinge tõved. Kui aga jõudsin Õp 4 juurde,
siis ei saanud sealt enam edasi. Jumal ütleb, et Ta sõnad on eluks neile,
kes need leiab ja terviseks kogu ta ihule (ing - lihale). Ütlesin,
et isegi filosoof ei suuda mõista "liha" all midagi muud kui "liha".
Tervis kogu mu füüsilisele ihule. Siis vaatasin ääremärkusi ja
sünonüüm "tervisele", oli "ravim".
Juhtumisi olin armees meditsiiniline reamees. Mõtlesin, et
kuidas inimesed võtavad ravimeid? Vastus on: 3 x päevas pärast sööki.
Otsustasin, et nii teengi. Ma ei saa pikemalt peatuda sel,
kuid u 3-4 kuud võtsin Jumala Sõna kui oma ravimit, 3 x päevas,
pärast igat söögikorda, see andis mulle täieliku ja kestva tervenemise
ja tervise ühes maailma kõige ebatervislikumas kliimas, Sudaanis.
Ütlen teile, vennad ja õed, see toimib.
Vaatame veel 3 Jumala Sõna tulemust. Järgmine on võit patu ja Saatana üle.
Ps 119:9,11 "Kuidas hoiab noor inimene oma teeraja selge?
Kui ta seda peab sinu sõna järgi. Ma panen su sõna tallele oma südamesse,
et ma ei teeks pattu su vastu." Paljud noored tänapäeval kahtlevad,
kas on võimalik elada puhast elu. Enamik nende õpetajaist ütleb neile,
et ei ole võimalik. Nad soovitavad nn turvaseksi, mis pole aga turvaline.
Kuid Piibel ütleb, et noor inimene, kes peab oma teed Tema sõna järgi,
võib elada puhast elu. Tänan Jumalat, kui töötasin Aafrika noorte keskel,
nägin neid sõnu korduvalt tõeks saamas.
Nad puhastati ja nad elasid puhast elu, kuna panid tähele Jumala Sõna.
Mäletate, vaatasime Mt 4, kui Jeesus kohtus Saatanaga,
läks Ta talle vastu ainult ühe relvaga: "Kirjutatud on.."
Ef 5:25-27: "Mehed, armastage naisi.." Mehed, ütlen teile,
see ei ole soovitus! See on käsk. "Mehed, armastage naisi,
otsekui Kristus on armastanud kogudust ja loovutanud iseenese tema eest,
et teda pühitseda, olles ta puhastanud vees pesemisega sõna läbi,
et kogudust iseenda ette seada kirkana, nii et tal ei oleks plekki ega
kortsu ega muud sellesarnast, vaid et ta oleks püha ja laitmatu."
Kuidas saab Jeesus endale pruudi, kes on püha ja laitmatu?
Vees pesemisega Jumala Sõna läbi. Jumala Sõna pühitseb ja puhastab meid.
Johannes ütles Jeesuse kohta: "Tema on see, kes tuli vee ja verega,
mitte üksnes veega, vaid verega."
Oma ohvri vere läbi ta lunastab meid, kuid oma Sõna vee läbi,
ta puhastab ja pühitseb meid. Vajame mõlemat -
meid lunastatakse vere läbi, et võiksime saada puhtaks Sõna läbi.
Lõpuks, Jaakobus ütleb, me ei pööra sinna, see on Jk 1:23-25,
et Piibel on vaimne peegel. Kui vaatad sellesse,
siis see ei näita su füüsilist välimust, see näitab,
milline sa tegelikult seesmiselt oled. Jaakobus toob välja,
et kui vaatad peeglisse ja näed, et midagi on valesti,
siis tark tegu oleks hoolitseda selle eest. Kui juuksed on sassis,
siis kammid neid. Kui nägu on must, siis pesed selle puhtaks.
Tegutsed vastavalt sellele, mis peeglis näed. Jaakobus ütleb,
et pead sama tegema, kui vaatad Jumala Sõna peeglisse.
Pead nägema selles oma vaimulikku mina ja tegema selle järgi,
mis iganes see näitab, et sa tegema peaksid.
Võtan veel kõik selle kokku ja lõpetan. Jumala Sõna 8 tulemust:
see toodab usku, see on uussünni seeme, vaimne toit, valgus meeltele,
annab füüsilist tervist, teeb võimalikuks võidu üle patu ja Saatana,
See võimaldab puhastumist ja pühadust ning
see on vaimulikuks peegliks inimesele. Tõlge: Riina Karik